  Майя Бывальцева «Наше время Удмуртия» газетлэн валтӥсь редакторез но «Удмурт Кенеш» огазеяськонлэн тӧроезлэн воштӥсез Алексей Серебренников Удмуртилэн тӧроезлэсь ужзэ огдырлы быдэсъясьлэн Александр Бречловлэн советникез луиз. Со сярысь пуктэт улосвыл тӧролэн но кивалтэтлэн сайтазы шараямын. Серебренников мер чакланъёсын, калыкъёслэн вазиськонъёсынызы, мер огазеяськонъёсын но коммерци луисьтэм огазеяськонъёсын герӟаськем ужпумъёс понна кылкутоз. Тодэ вайытом, оштолэзь кутсконын Огъяросси калык фронтлэн медиафорумаз Серебренников Россилэн азьмуртэзлы Владимир Путинлы куашкан калэ вуэм юртъёсын улӥсьёсты выжтон сярысь юан сётӥз но Сарапулысь Симониха поселокын улӥсьёс сярысь вераз, тулыс но сӥзьыл соос дорысьтызы потыны уг быгато. Элькунлэн тӧроезлэсь ужзэ быдэсъяны кутскем бераз ик Александр Бречалов Симонихае вуылӥз. ВАТСАН Серебренников Алексей Васильевич вордскиз 1977-тӥ арын 24-тӥ пӧсьтолэзе Дэри ёросысь Якшур гуртын.   2000-тӥ арын Удмурт кун университетысь Удмурт филологияя факультетэз йылпумъяз, 2003-тӥ арын — Москваысь телевидениын но радиоын ужасьёслэсь быгатонлыкъёссэс будэтонъя институтэз; филолог, удмурт кылъя но литературая, англи кылъя дышетӥсь.  1998–2001 аръёсы — «Удмуртия» кун телерадиокомпанилэн нештатной корреспондентэз.  2006–2008 аръёсы — Удмуртиысь иворъёсты вӧлмытӥсь ёзэсъёсын корреспондент.  2009–2012 аръёсы — Удмурт Элькунъя Валтӥсь федерал инспекторлэн пресс-службаезлэн кивалтӥсез, Удмурт Элькунъя Валтӥсь федерал инспектор бордын ужась огазеям пресс-службалэн кивалтӥсез, «Федеральный вестник Поволжья-Удмуртия» журналлэн валтӥсь редакторез.   2012–2013 аръёсы — Татарстан Элькунъя Валтӥсь федерал инспекторлэн пресс-службаезлэн кивалтӥсез, Татарстан Элькунъя Валтӥсь федерал инспектор бордын ужась огазеям пресс-службалэн кивалтӥсез, «Федеральный вестник Поволжья-Татарстан» журналлэн валтӥсь редакторез.  2013–2014 аръёсы — «Ассамблея народов России» огъяросси мер огазеяськонлэн пресс-службаезлэн кивалтӥсез.   2014-тӥ арысен — мер но политика ужпумъёсъя «Наше Время Удмуртия» газетлэн валтӥсь редакторез.  Огъяросси калык фронтлэн Удмуртиысь штабезлэн ёзчиез, Вань удмуртъёслэн «Удмурт Кенеш» ассоциацизылэн тӧроезлэн воштӥсез, «Сарапул кар» муниципал кылдытэтлэн Мер кенешлэн ёзчиез, Удмурт Элькунъя кунпуш ужъёсъя министерстволэн Мер кенешезлэн ёзчиез, Удмурт Элькунъя Росреестр бордысь Мер кенешлэн ёзчиез. Тегъёс: Удмуртия Огъяроссикалыкфронт АлександрБречалов  